वर्षों बाद “महानता” के इस कीड़े ने काटा अटलजी को। खबरें आ रही थीं कि कारगिल क्षेत्र में पाक सेना पक्के बंकरों का निर्माण कर रही है, मगर फिर भी, बस लेकर वे बाघा बॉर्डर गये थे- नवाज शरीफ से गले मिलने। छह जवानों को बुरी तरह तड़पा-तड़पा कर मारा गया और हम डरपोक एक ‘लाईन ऑव कण्ट्रोल’ नहीं लाँघ सकें.... जबकि नक्शे में उस हिस्से को अपना हिस्सा बताते हैं। शुरु में तो अग्रिम टुकड़ी के जवानों के गायब होने की खबर को एक-डेढ़ हफ्ते तक दबाकर रखा गया था, ताकि “बाघा की गलबहियाँ” की खबरों की चमक फीकी न पड़े! जब श्रीनगर रेडियो ने इस खबर को प्रसारित कर दिया, तब जाकर भारत सरकार ने स्वीकार किया कि हाँ, हमारे छह जवान लापता हैं। इसके पहले बाँग्लादेश रायफल्स ने छह भारतीय जवानों को मार डाला था और उनके शवों को बाँस पर टाँगकर- जानवरों की तरह- लाये थे बी.एस.एफ. के पास। जब लोग आक्रोशित हुए, तो अटलजी का बयान था- लोग तिल का ताड़ बना रहे हैं। अफसोस, कि देश के स्वाभिमान की कीमत पर इतनी महानता दिखाकर भी अटलजी को भी शान्ति का “नोबल” नसीब नहीं हुआ!